ming030890/wiki-yue-high-quality huggingface dataset:
香港獨立運動

香港獨立運動，簡稱港獨，係本土主義嘅一種表現，即係指國家獨立運動喺香港嘅發展過程。
港獨思想早喺二次大戰後，日不落帝國時代步入黃昏，全球殖民地獨立運動嘅潮流，港英政府同學者已有相關計劃，不過當時香港社會並無對「民主」同「獨立」有強烈欲望，甚至連1947年7月25號接任楊慕琦嘅葛量洪總督都斷言：香港人要求或需要嘅唔係民主同獨立，而只係「穩定環境」、「合宜稅率」同「公正司法」，因此取消楊慕琦計劃。
香港主權移交後，香港獨立運動嘅爆發，導火線一般會係中國政治，香港民生同香港人期望嘅落差。英國同中華人民共和國單方面簽嘅中英聯合聲明，至大陸六四事件時，香港都未出現過明顯要求獨立嘅行為，儘管曾出現對居英權嘅高需要，同九十年代移民潮。香港特別行政區政府成立後，部份香港人對特區政府嘅施政、政策、民生不滿，兼且認為中共干預香港嘅內部事務，損害一國兩制。日積月累直至2010年代，有組織推動香港獨立運動以求香港脫離中共政權，香港獨立成為中國嘅社運之一。

地區環境
香港地理位置優勢係天然而成，並受到重視。近代海事發展成熟，香港地理有北伐南下戰略價值。香港位處東亞南端，轄區面積雖小，但三面環海，有天然港口。維多利亞港合適停泊大型艦隊、船隻進行補給，有利通過短距離進入大陸境內，同接觸全球。1840年代英國就部署打通中國通商戰略目的而向清國要求香港島同港口主權；1942年日本帝國海軍都利用香港戰略地位，以「跳板」方式南下侵犯南亞、東南亞地區；香港港口亦為美國越南戰爭提供補給畀盟友。正因為噉，早期香港，實行自由轉口貿易，令香港經濟自中國領土時差天共地。
香港較中國大陸同東亞地區更早成為西化自由，奉行自由市場嘅資本主義經濟體系。二戰以後，亞洲多區都存在軍政府同未穩定因素（南韓第六共和國之前、中華民國、柬埔寨赤柬政權等），加上中國大陸畀蘇聯嘅思想影響，文化發展未及已結合中西文化嘅香港。嗰時，香港經濟同制度已經成型，倖存於戰爭以外，因而有發展機會，軟文化實力能獨當一面，並令到全球認識到粵語同香港文化。
後來香港天然資源缺乏，依賴進口，放棄發展自主技術。十九、二十世紀，香港有豐富工業資源：煤炭，石油，同花崗岩（睇埋香港地質）。自二戰後，香港人口加劇。香港經過大陸政變動盪而造成大量難民湧入，香港水塘供水同農產回應唔到市場需求，1950至60年代香港出現制水情況。最後，人口政策失敗導致香港能源、食水、肉類同青菜部分，必須購買自全球各地（美國，巴西凍肉）。而香港曾經使用自主能源供給能力，同海水化淡技術，但係隨政治環境（中共打算後來高價售出東江水）同以上問題加劇，成本可行問題，多數設施目前已棄用，而有關技術同建設計劃已停滯。例如：現已用東江水交易合約取代全面性海水淡化、外購食水等計劃；同大陸合作，建築同購買大亞灣核電以代替喺香港起更多發電廠；農地同綠化地就畀特區政府回收同考慮發展高樓大廈（如：新界東北橫洲就係鄉村農地），自英治政府時，香港人已自嘲居住「石屎森林」，香港好多地方已有人工而成嘅混凝土建築物（例如：維港景色）。
但係，今日香港嘅重要價值係，擁有獨立而健全嘅司法制度，亦係全球重要國際金融同航運中心，以政府廉潔、治安優良、經濟自由、稅制簡單同埋法律制度健全而聞名於世。
總結以上論點，港獨派或支持本土主義者認為，今後香港社會制度可以自行運作，同時民生可做到自給自足而無必要同大陸有往來嘅觀點。呢個亦係研究香港獨立可行性，獨立後，當被中共同國際強權孤立，經濟制裁時，香港能否真正可以制度自主，生產自給自足。

英國對香港嘅統治
香港全境喺由1842年開始，分二次割讓，同一次租畀大英帝國統治。
1842年8月，大清帝國喺鴉片戰爭中戰敗，簽第一條不平等條約──《南京條約》，香港島就咁割讓畀英國；1860年，九龍半島界限街以南因為《北京條約》，再割讓埋畀英國；1897年，深圳河以南嘅新界土地，根據《展拓香港界址專條》租咗畀英國99年，即由1898年7月1號到1997年6月30號。而家三條條約都喺國立故宮博物院度。
香港人口入面，包括一啲土生土長嘅華人同大量喺1930年代到1960年代期間，為咗逃避開第二次世界大戰、國共內戰同共產黨政權統治嘅華人。佢哋喺香港落地生根，都係華裔或華人，佢哋自認係唐人、中國人，所指嘅中國人係中華民族一份子或者唐人，而唔係指中華人民共和國國民，所以出現咗希望香港成為一個獨立國家嘅思想，唔想英國統治，亦唔想中華人民共和國統治，希望香港成為一個實體國家。
1946年12月16號，聯合國決議香港同埋星架坡等所有列強嘅殖民地屬於「非自治領土」（Non-Self-Governing Territories），可以脫離宗主國獨立。1960年12月14號，聯合國通過畀殖民地自決獨立嘅1514號決議。
1972年3月8號，啱啱取代中華民國，中國喺聯合國席次嘅中華人民共和國提出香港唔屬於英國殖民地。同年11月2號嘅會議決議2908號案件時，斐濟、瑞典同委內瑞拉表示有保留，最終議案喺九十九票贊成，法國、葡萄牙、南非、英國同美國嘅五票反對，同廿三票棄權下通過，香港失去自決獨立權利。其後12月14號英國重寫信向聯合國秘書長抗議。

香港共和國
喺第二次世界大戰結束後，當時香港雖然並唔係獨立國家或由當地民選自治政府負責內務嘅自治領，但由於香港政府擁有越來越多嘅自主權，令香港喺實質上特別係財政同對外經貿關係上，越來越似一個獨立國家。另外，香港嘅官員或香港嘅外貿談判團，雖然都係由英國人領導，但佢哋都係以香港嘅利益優先。有時英國派往香港嘅官員，甚至會為咗香港利益，向英國本土嘅官員抗議或發生衝突，英國殖民地部一啲官員甚至揶揄香港做香港共和國。

楊慕琦計劃
另外，英國喺絕大部份嘅殖民地推行政治改革，逐步建立由當地公民普選產生嘅本土政府，於是乎香港總督楊慕琦奉英國政府之命，喺1946年推行香港政治制度改革，容許高度自治同自主權。不過接任楊慕琦嘅第22任香港總督葛量洪認為楊慕琦嘅改革並非必要，加上左派喺1967年發動六七暴動，令香港局勢極之唔穩定，楊慕琦計劃最終告吹。

中共威脅論
1968年，前香港總督戴麟趾途經吉隆坡時話香港經常受到中國共產黨勢力威脅，需要等候一段頗長時間，中英始能談到獨立問題。之前，香港正正就係發生過「六七暴動」。
不過歷史學家曾銳生指出，由1950，60年代已解密嘅英國檔案裡面，無提到「中華人民共和國領導人曾經警告香港政府唔好進行政治改革」，但英國官員經常以中國唔容忍任何民主改革為託詞，阻止香港推行民主，甚至係香港獨立。1962年一直居住香港嘅英國學者顧汝德（Leo F. Goodstadt）話：「由外籍人組成殖民地政府，同以華人為主商界精英串通一氣，致力保存遺留自上世紀殖民地政治體制，連最溫和嘅改革都要扼殺。」

2000年代
2008年拉脫維亞出品嘅紀錄片《蘇維埃嘅故事》（The Soviet Story）揭露咗蘇聯同共產主義不為人知嘅惡行，導致外界對俄羅斯同中國嘅好感降低。TVB曾經播放過本片。
香港玉鳳蘭

（學名：Habenaria coultousii），又叫香港玉鳳花，係蘭科玉鳳蘭屬嘅草本植物，原產香港。
香港猶太墳場

香港猶太墳場（英文：Jewish Cemetery, Hong Kong）係香港跑馬地一座墳場，係猶太人喺香港主要嘅墳場，喺山光道13號，由香港猶太教莉亞堂慈善基金負責管理。

史
香港猶太墳場喺1855年開始用。1858年開始，香港政府用每年四先令兩便士租金將墳場笪地租畀本地猶太社區，專門安葬喺香港死嘅猶太人，租期999年。1900年，猶太社區申請租多啲地擴建墳場，到1904年得猶太裔嘅時任香港總督彌敦爵士批准咗，擴建部份租期75年，1979年再續租，租期一樣75年。猶太墳場間教堂仔座落喺擴建部份。
19世紀尾，有大概60人葬喺猶太墳場，去到而家就約莫有300人。
香港獨立黨

香港獨立黨（英文：Hong Kong Independence Party）係個英國英倫註冊嘅政黨，2015年創黨，主張「香港獨立，重回英聯邦」，可以睇成香港本土派同歸英派嘅一份子。
香港珠海學院

香港珠海學院（英文：Hong Kong Chu Hai College）係香港一間認可專上學院，而家校址喺新界屯門區青山灣掃管笏。學校前身係1947年喺廣州創辦嘅私立珠海大學，1949年遷校到香港改名珠海書院，2004年做咗認可專上學院再改叫珠海學院，2016年曾經申請升格私立大學，但因收生人數未達標而失敗，此後由於院校競爭激烈，佢嘅收生人數一路下跌，短期內無望升格。
珠海學院校名嘅「珠海」喺1947年創校已經用，同1953年先至建制嘅珠海縣（而家嘅珠海市）並無任何關係，但為免外間混淆，校方好多時都會用香港珠海學院呢個名。
喺2022年11月，珠海學院校董會正式通過將中文校名改做「香港珠海學院」，而英文校名亦都由「Chu Hai College of Higher Education」改做「Hong Kong Chu Hai College」，行政長官會同行政會議亦都喺2022年12月20號批准。
馬貝利

馬貝利（Stephon Xavier Marbury，1977年2月20號—）係美國職業籃球員同籃球教練，司職控球後衛，1996年畀密爾華基公鹿喺選秀會揀中之後加入NBA，先後效力密爾華基公鹿、新澤西籃網、鳳凰城太陽、紐約力搏同埋波士頓塞爾特人，至2010年轉戰中華人民共和國嘅中國男子籃球職業聯賽（中文：中国男子篮球职业联赛）（CBA），第二年加盟北京首鋼，喺2012、14至15年前後四年內贏三屆嘅CBA冠軍，其中佢喺2013年當選CBA常規賽MVP，2014年成為CBA全明星票王。2014年4月2號，佢攞到北京榮譽市民稱號。2015年12月底攞到中國綠卡（永久居留權）。2019年唔做籃球員，開始轉做籃球教練。2023年11月訪問香港，期間喺13號遞交咗香港政府嘅高端人才通行證計劃申請。
馬諾沃-貢達聖弗洛里斯國家公園

馬諾沃-貢達聖弗洛里斯國家公園係中非共和國一個國家公園，喺巴明吉-班戈蘭，1979年成立，面積有17,400平方公里。
馬貝拉

馬貝拉（西班牙文：Marbella）係西班牙安達盧西亞一座城，住14萬人。
馬貫東

馬貫東（英文：Mark Ma，1986年11月8號—）係香港無綫電視男藝員，參加2007年第21期無綫電視藝員訓練班入行，之後主要拍電視劇，代表作包括《鐵馬戰車》嘅揚明、《愛·回家之八時入席》嘅唐中書。
馬諾考里

馬諾考里（Manokwari）係印尼西巴布亞首府，人口14萬。
馬諾諾

馬諾諾係剛果民主共和國坦桑尼喀省嘅一個城鎮同埋領土。
頓宮恭子

頓宮恭子 ，係日本嘅一個女藝人同埋配音員。
頓氏指數

頓氏指數（英文：Dunn index，）係聚類分析上成日用嘅一種指標。
頓氏指數係以下呢條式出嘅數值：
，當中
係聚類  同 聚類  之間嘅距離，
 係聚類  嘅內部個案間距離，
淺白啲講，上面條式講嘅係「 等如最細嗰個  除以最大嗰個 」。 一般認為係數值愈大愈好。
頓巴斯戰爭

頓巴斯戰爭 (烏克蘭文：Війна на Донбасі，羅馬化：Viina na Donbasi、俄文：Война в Донбассе，拉丁化：Voyna v Donbasse) 係俄烏戰爭嘅一個階段，由2014年4月打到2022年2月，跟住自從俄羅斯入侵烏克蘭之後，成為咗全面嘅戰爭。

開始
2014年3月，經過 Euromaidan 革命成功之後，克里米亞危機爆發，俄羅斯獨自咁吞并咗克里米亞。喺同一時間，烏克蘭東部開始出現親俄動亂，特別係最東面嘅頓巴斯地區（包含咗頓涅茨克州同埋盧甘斯克州）。喺嗰度組成咗親俄武裝，佢哋自稱要脫離烏克蘭，成立咗頓涅茨克人民共和國同埋盧甘斯克人民共和國。喺2014年4月12號，俄國軍人 Igor Girkin 帶住一班小隊控制咗斯洛維揚斯克，跟住烏克蘭嘅軍隊開始咗軍事行動嚟剔除佢哋，兩邊正式開戰。

俄國加入
喺場仗期間，雖然俄羅斯聲稱只係打發咗“軍事專家”去幫呢啲武裝分子，但係實際上佢哋送咗唔少軍事援助，甚至有一班俄國軍人有份打。烏克蘭喺2014年4月開始“反恐行動”，到8月尾已經成功控制返頓巴斯嘅大部分地方。俄國之後暗地裏送哂各種各樣嘅武器，包括軍人、坦克、同大炮等等。烏克蘭叫佢哋做“隱形入侵”。多得俄國嘅幫手，親俄武裝先至能夠攞返佢哋原本已經輸咗嘅地。根據頓涅茨克人民共和國嘅總理 Alexander Borodai，只係頭5個月就已經有超過5萬位“俄國自願者”加入場仗 。

和解失敗
喺2014年9月，大家簽咗《明斯克協議》嚟同意做停火，但係到2015年1月已經完全好似冇發生過，兩邊依然繼續打 。到2015年2月，佢哋再一次簽咗《新明斯克協議》嚟做停火，但係俄國方面繼續咗攻擊，逼烏克蘭軍隊撤退。到2015年2月20號，條前線開始穩定，兩邊嘅軍隊都停咗主要嘅鬥爭，演變成為塹壕戰。
雖然場仗基本上成為咗“凍結衝突”，但係每個月依然平均有幾十人死。到2017年，平均每3日就有一位烏克蘭士兵打死，而戰場上有估計4萬位親俄武裝同埋6千位俄國軍人在場。兩邊曾經喺2019年10月嘗試過和解嘅計劃，但係最終都唔成功。

結果
場仗總共有29次失敗咗嘅停火，而場仗嘅死傷有大約14,000人，其中喺軍事上，俄國方面有6,500位，烏克蘭方面有4,400位，而平民就有大約3,400人。
喺2021年，俄國方面似乎開始喺邊界積聚軍力，烏克蘭方面嘅死傷又開始多返。到2022年2月24號，俄羅斯入侵烏克蘭，頓巴斯戰爭正式畀佢哋代替，成為咗全面嘅鬥爭。
頓涅茨克

頓涅茨克（粵拼：deon6 lit3 ci4 hak1；烏克蘭文：Донецьк，羅馬化：Donetsk，烏克蘭文讀音：[doˈnɛt͡sʲk]）係烏克蘭第五大城，亦係頓涅茨克州首府。2014年，頓涅茨克州嘅親俄羅斯勢力宣稱成立頓涅茨克人民共和國，亦用呢座城做首都。截至2024年尾，呢座城仍然係由俄羅斯控制。

早期
個城市嘅歷史最早可以追溯到1779年，當時係屬於哥薩克人嘅聚居地。到1869年，威爾士商人 John Hughes 睇住當地有唔少天然資源嚟開煤礦同鋼鐵工廠，所以正式成立依家嘅城市，亦引嚟唔少威爾士人嚟打工。

蘇聯
到1917年俄國革命之後，個城市曾經屬於烏克蘭人民共和國嘅一部分，不過後尾因為打輸俄國內戰而成為咗蘇聯領土。喺1924年，蘇聯正式控制個城市；佢哋除咗將個城市名改做「史太林」之外，亦都開始發展個城市嘅基建，特別係水管系統。
到1941年二戰嘅蘇德戰爭開打之後，個城市好快就畀納粹德軍贏咗返嚟，屬於烏克蘭專員轄區。個城市到1943年畀蘇聯紅軍解放，跟住戰後大型咁重建。其中，蘇聯政府派咗好多住喺多瑙河範圍嘅德國人去呢個城市做工人，不過啲工作環境差到有部分因為病或者營養不良而死。
到1961年赫魯曉夫上台之後，為咗推動“去史太林化”，佢將個城市名改做依家嘅「頓涅茨克」，嚟自附近嘅頓河。

烏克蘭
喺1989年蘇聯解體之後，烏克蘭搞咗個獨立公投，其中頓涅茨克嘅票數有83.9%支持獨立。
喺獨立之後嘅時間，頓涅茨克開始轉型做自由市場，引入咗唔少大企業嘅投資。不過同時間，城市附近嘅煤礦亦都因為法規鬆咗而多咗冧嘅慘劇。

俄烏危機
到2014年 Euromaidan 示威爆發，頓涅茨克成為反示威嘅重地之一，其中有親俄人士佔領咗城市嘅政府總部，而警察又冇特別去要求疏散。到之後，警察曾經控制返棟樓，不過之後又畀示威者佔領返。佢哋成立咗頓涅茨克人民共和國，並且要求俄羅斯介入去幫佢哋。之後，頓國方面搞咗個公投，最終大比數通過支持頓國獨立，不過西方組織，包括美國同歐盟，都話啲結果因為選舉舞弊而唔合法。
自此之後，烏克蘭同親俄武裝就喺個城市嘅範圍打嚟打去，其中俄國方面批評烏克蘭軍隊喺2015年曾經用過導彈射平民，屬於戰爭罪。跟住到2022年俄羅斯入侵烏克蘭之後，兩邊嘅戰火升溫，繼續互指用武器射平民。喺2022年9月，俄羅斯總統普京簽咗法令，正式將頓涅茨克納入俄國版圖，不過國際社會基本上都公認係非法。
頑健度

頑健性係指唔使調整系統初始結構嘅情況下都可以反抗外部變化嘅能力，係阻止系統由於譬如壓力同環境變化之類啲外部干擾影響而發生變化嘅內部機制、性質。大多數情況下都要註明個頑健性係針對乜嘢嘅，譬如係針對外部温度變化抑係錯誤操作之類。有頑健性嘅設計喊做頑健性設計，而對頑健性嘅優化就叫做頑健性優化。
呢個詞出自英文「robust」，個意思係「頑強」所以有頑強性、健壯性、穩健性、強靭性、堅牢性、強度等啲噉嘅稱呼。

生物學
生物學方面，代際實現頑健性嘅話，物種可以改變形態同埋性狀嚟應對生長環境嘅變化。而對個體嚟講，免疫系統嘅體內平衡都係頑健性嘅典例。

計算機科學
喺計算機科學同埋軟件開發入邊，頑健性意指啲程序嘅一種特性、即喺唔多扂嘅情況下都可以可靠噉運行。頑健性，又叫做「容錯能力」，係屬於軟件質量標準嘅一部分。
呢種預防措施嘅用例有阻止未定義狀態跟系統輕機（譬如細緻、全面噉評估個回應碼，喺系統調用抑或係子程式執行唨之後）、仲有特別係閘住啲唔啱嘅用户抑或數據輸入（譬如無效嘅指令碼、功能碼，數據欄裏便啲唔啱嘅格式等等）。
「個範圍、包含住各種因唔同情形而作出嘅有效反應選項嘅、」應該要儘可能噉定義好同埋投入應用，之雖然根據唔同預期可能會意味住好高嘅實現成本。
雖然係噉，百分百嘅頑健性都係冇可能實現嘅，譬如系統軟件啲必要組件少唨抑或冇正常噉工作到嗰陣時。之不過，喺啲噉嘅情況下啲電腦程式都可生成得到一條有意義嘅報錯訊息（德文：Fehlermeldung）同埋受控自我終止得。

資訊工程
資訊工程當中，會幫程序加裝核對和嚟令到可以檢測程序、二進制數據之類嘅更改，等程序抵抗得到啲外部干擾。除開仲有譬如執行模糊測試嚟評估啲開發人員預想範圍之外嘅數據輸入漏洞啲噉嘅方法。針對數據損壞嘅對策跟穩定保持之類係資訊工程裏便嘅重要主題。出於噉，啲人開發、運行同埋改進緊似RAID跟錯誤檢出同糾正之類嘅技術。

分析學同診斷學
喺分析學抑或診斷學裏便，一個分析性嘅系統個頑健性留有一定嘅走趲空間，畀要分析嘅樣品（譬如唔需要樣品預分析）、或者又畀埋測量過程中其他定義好嘅物理參數，並即使係噉都可以呈現得出啲重複得又標準化得嘅結果。

統計學
喺推論統計學裏便，頑健性表示譬如一個自身先決條件有缺陷嘅測試（譬如冇正態分佈、樣本太細）都可靠運行得到，並且受第一第二類錯誤影響下都衹有少少改變噉。缺少頑健性嘅話，喺違反先決條件嘅情況下啲一二類錯誤會愈累愈多，就會導致一係激進過頭（錯誤拋棄唨虛無假設）一係保守過頭（錯誤保有虛無假設）嘅決策。
統計學模型裏便，評估個模型對抗干擾穩定性嘅方法，即係頑健性分析。

經濟學
經濟學裏便，頑健性用於評估市場波動同埋應對呢種變動嘅穩定性。除開呢啲，金融工程啲具有唔確定性嘅交易決策入邊都有用到。

控制工程
控制工程裏便，一種喊做頑健控制嘅方法有作為控制器嘅設計方法嚟喺模型存在唔確定性嘅情況下都維持穩定嘅性能。極小化極大演算法係設計頑健嘅控制系統嘅主要方法，可以攞嚟最小化個最壞情況，即模型嘅唔確定性對性能影響嘅最壞情況。特別係針對線性系統嘅H∞控制理論，從數值計算嘅角度嚟睇佢就愈發優越。
頑健統計

頑健統計（robust statistics）泛指一種統計技術（尤其係推論統計學方面嘅技術）無論啲數據嘅原初概率分佈係點嘅樣都好，種技術都會有良好嘅表現。
距星

距星，二十八宿所揀一星，用以計入宿度。按理，一宿以升上地平第一星，做距星。之不過古時以為恆星經緯，恆古不變，而實際會因歲差而變。因循舊星，有時唔係第一星。同埋歲差會影響埋二十八宿排序，為咗保持次序，迫住揀其他星。
故此，唔同時代，距星都會唔同。
距藥莓屬

距藥莓屬（學名：Anthopteropsis）係杜鵑花目杜鵑花科嘅一個屬。
距離

距離係對兩個物體或者位置中間隔開有幾遠嘅程度，只會係正數或者0，而唔會係負數。
跛

跛（粵拼：bai1）指行路嘅姿勢，可能因外傷，畸形或其他病而冇法正常行路嘅情況，亦可能因為攰、老。
形容人行路跛跛地，用趌（粵拼：gat6），例如「行路趌下趌下」。
跛本嚟係形容腳嘅傷殘（跛腳），而家亦可引申到手嘅傷殘（跛手）。
跛豪

《跛豪》（To Be Number One）係一部由麥當雄擔任出品人及編劇，蕭若元擔任監製及編劇、潘文傑導演嘅港產片，喺1991年4月上映，以香港1960年代、1970年代嘅大毒梟跛豪（吳錫豪）嘅傳奇生平為題，由呂良偉、鄭則士、葉童主演。
呢套戲透過描述跛豪五十年代尾由中國大陸到香港，發跡成為大毒梟，同收規差佬稱兄道弟；至七十年代廉政公署成立後被捕；交織寫出當年香港嘅地下秩序同埋某層面嘅社會百態。
電影中跛豪係潮州人，喺片內成日講潮州話粗口「浦你阿摩」；而其他唔同籍貫嘅黑道人物亦大講佢哋方言嘅粗口；不過電影上映時並無因此而被定為三級。
跛豪片長超過兩個鐘頭，喺當時嘅港產片中屬少見嘅長片。上映時票房超過3800萬，係當年全年第三。呢套戲亦開創傳記片熱潮，之後跟風開拍嘅類似電影有《五億探長雷洛傳》、《賭城大亨》等等。
呢套戲拍攝之前，麥當雄曾專程請示吳錫豪，希望得到佢許可，但吳錫豪並未同意，所以喺片頭處可以睇到一段短小嘅致歉信，內容如下：「本片攝製時，未經吳錫豪先生同意。如片中有模仿影射情節，實屬巧合。並為可能引起不便之處，向吳先生致歉意。」

故事大綱
1962年，毛澤東嘅大躍進失敗後，中國各地出現大饑荒，一個隨難民潮逃到香港嘅汕頭青年吳國豪，不甘俾黑幫蝦，投靠黑幫大佬肥波。喺幾場血戰後，吳國豪獲肥波信任，並且確立咗佢喺黑幫中嘅地位。吳國豪勢力日大，肥波漸感威脅，就設局令吳國豪俾毒梟大哥江追殺，吳國豪雖倖免，但已成跛豪。為咗報仇，吳國豪設美人藏毒計，誣陷肥波藏毒，終於令肥波坐花廳。吳國豪又藉總華探長奪位，接管肥波嘅事業，成為港九四大家族之一。1973年，香港成立廉政公署，貪污者紛紛走佬，總華探長雷覺天被迫退休。呂樂臨行前勸佢收手，但吳國豪因位高狂妄自大，終致眾叛親離，更被手下出賣。吳國豪終於坐監，喺鐵窗渡過佢下半生。

主要人物
吳國豪，綽號茅躉豪（跛豪，呂良偉飾）：五十年代末中國大陸大飢荒時逃亡香港，後從事販毒，漸成黑幫阿頭，六十年代起同貪污警察探長雷老虎（即現實中嘅呂樂）同謀合污，七十年代初控制大部分香港毒品入口。至七十年代中廉政公署成立後被捕。呂良偉為咗做呢個角色，喺拍攝其間一度增肥幾十磅。
吳國豪妻（葉童飾）
陳大文（李子雄飾）：跛豪手下。
阿明（吳啟華飾）：跛豪手下，後來做證人指證跛豪。
啞七（徐錦江飾）：原金牙炳手下，後來係跛豪手下，對跛豪忠心耿耿。
肥波（鄭則士飾）：雷老虎手下，原本係跛豪老大，後成為對手之一，老謀深算。
楣楣（葉子楣飾）：本來係肥波情婦，但同阿明有染。
雷覺天總華探長（曾江飾）：貪污探長，肥波嘅靠山，最後同跛豪同流合污。
大聲雄探長（黃光亮飾）：貪污探長，爛賭成性，係跛豪手下，最後出賣咗跛豪。
金牙炳（吳孟達飾）：客家黑幫大佬，响石硤尾賣白粉，响一次打鬥被跛豪隊冧咗。
跟住矛盾去旅行

《跟住矛盾去旅行》（Travel with Rivals）係香港電視娛樂製作嘅真人騷遊埠節目，2016年4月6號22:00－23:00喺ViuTV首播，之後逢禮拜一到二喺同一時間播，到5月29號00:00－01:00播最後一集，總共16集。每集節目會請兩位背景、身份、價值觀矛盾對立嘅社會名人一齊遊埠。

冇播到嘅續集
其後ViuTV開拍咗續集《跟住矛盾去旅行2》，包括有「王丹 vs 馮敬恩」、「梁天琦 vs 侯志強」、「袁彌明 vs 鄭家純（雞排妹）」嘅集數，原訂2016年底播。不過「王丹 vs 馮敬恩」一集入面，工作人員安排佢哋去咗個記者活動，之後引起電視台高層留意，覺得佢哋借節目去宣揚「香港獨立」，所以發聲明唔會播佢哋段片，而王丹就反駁話所有活動都係由電視台安排，最後總經理魯庭暉對誤指佢哋擅自安排活動致歉，不過就無話收返抽起唔播嘅決定，最後索性成輯抽起嗮。
高崎

高崎（粵拼：gou1 kei4；日文：高崎(Takasaki)）係日本群馬縣一市，人口約莫37萬。
高島雅羅

高島雅羅（日文：たかしま がらTakashima Gara 、1954年3月2號—）係日本女配音員，響東京都出世，依家隸屬俳協，老公係同屬配音員嘅銀河萬丈。代表作有名偵探柯南嘅妃英理。
高崎寛之

高崎寛之（1986年3月17號—）係日本足球員，司職前鋒，效力松本山雅。
高嵜理貴

高嵜理貴（1970年7月11號—）係日本足球員，司職守門員，效力過鳥棲砂岩，千葉JEF聯，鹿島鹿角，大分三神，及名古屋八鯨。
高崎拓郎

高崎拓郎 ，係日本嘅一個男配音員。

配音作品一覽
呢個表唔完整，歡迎加料。
麥哥利

麥哥利（英文：Matthew Mcgrory，1973年5月17號—2005年8月9號）係一名美國演員，佢之所以出名係因為佢嘅身高。

早年生活
麥哥利1973年5月17號喺美國西徹斯特（英文：West Chester, Pennsylvania）出世，喺美國懷德納大學（英文：Widener University）讀法律系。佢嘅身高有7呎6吋（2.29米）同對腳有29½碼咁大。當佢五歲幼稚園畢業時經已1.5米。麥哥利擁有健力士世界紀錄大獎，分別係「最長嘅腳趾」，「最高嘅演員」等。

事業
因為擁有特別嘅身型，所以麥哥利喺1996年12月第一次上美國一個電台節目—The Howard Stern Show，重得到個花名叫「大腳怪」。與此同時上過奧花雲費嘅清談節目，間唔中拍過啲音樂片等。佢低沉嘅聲綫同身型，令到佢拍嘅戲嘅角色，部分都係做一個巨人。例如係Bubble Boy(2001)，Big Fish(2003)，猛鬼1000(2003)同The Devil's Reject(2005)。

死
麥哥利喺2005年8月9號因為心臟衰竭而死喺洛杉磯，佢一世人從未確診有巨人症。佢死嘅時候係拍緊《巨人安德烈》，係一套關於一個出名摔跤手嘅傳記。
麥哲倫星雲

麥哲倫星雲，又叫麥哲倫星系，係兩個星系嘅統稱，包括咗大麥哲倫星雲同細麥哲倫星雲。
麥味登

麥味登（My Warm Day）係一個台灣早餐店嘅連鎖品牌，依家係超秦集團旗下揚秦國際企業嘅品牌。
1987年，佢喺台北大稻埕開第一間分店，依家直營店比較多位於台北（但其他城市都有分店），連埋加盟店嘅話，品牌喺全國都有分店。
麥卡錫

麥卡錫（英文：Joseph Raymond McCarthy，1908年11月14號—1957年5月2號）係美國政治人，共和黨參議員，反共人士。1946年做咗美國參議員，之後就成日發表攻擊共產黨嘅演說，之後搞咗個非美調查委員會（House Committee on Un-American Activities，HUAC），喺文藝界同政府部門煽動啲人互相起底，好多人因此受到迫害到懷疑，佢嘅行為被人叫做「麥卡錫主義」。之後佢重喺美軍入面搞忠誠調查，引起時任總統艾森豪威爾嘅強烈不滿（艾森豪威爾出自軍方系統，喺二戰期間盟軍歐洲戰區最高統帥）。後來受到美國參議院譴責。佢死於由酗酒引起嘅肝炎。
而家有人認為佢喺任內堅決打擊共產主義，阻止咗反對民主自由嘅共產主義喺美國嘅入侵，穩定美國自由民主嘅基石。
麥卡錫主義

麥卡錫主義（McCarthyism）係指無足夠證據就指控人謀反，典故係1950年代美國政治人物麥卡錫為咗反共，老屈好多人同共產黨有關連。
麥可怡

麥可怡（粵拼：mak6 ho2 ji4，英文：Krince Mak，1997年11月4號—），係香港女演員，2019年出道。

簡歷
麥可怡中學讀中華傳道會安柱中學，香港大學文學院學士課程畢業，主修香港研究。
佢由2018年開始做擔任網台「地盤佬江湖」主持，2019年喺ViuTV電視劇《教束》做蔣蔓芝（啞同學）角色而出名。 佢亦參演過ViuTV唔同劇集，包括《娛樂風雲》同埋《黑市》，憑住呢啲演出畀「觀眾在民間電視大獎2019」選做「民選飛躍進步女藝員」。
麥哲倫企鵝

麥哲倫企鵝（學名：Spheniscus magellanicus），又叫麥氏環企鵝，係溫帶企鵝入面最大嘅一個種類，主要分佈喺南美洲嘅阿根廷、智利同埋福克蘭群島嘅沿海，亦有少量住喺巴西境內。佢伙環企鵝屬入面數量最多嘅一種，同同屬嘅非洲企鵝、漢波德企鵝同加拉巴哥斯企鵝嘅親緣好近。
麥哲倫企鵝個名嚟自好出名嘅航海家麥哲倫，佢喺1519年第一次環繞南美洲大陸航行嗰時發現咗呢種企鵝。

體貌特徵
麥哲倫企鵝喺企鵝家族入面屬於中等身材，一般嘅身高大概係70厘米，而體重大約係4公斤。佢哋個頭主要係呈黑色，重有一條白色寬帶由眼後面穿過耳仔一直延伸到下頜附近。
關帝誕

關帝誕係慶祝關帝嘅寶誕，正日喺農曆六月廿四慶祝，但亦有人喺五月十三慶祝，相傳呢日係關帝個仔關平誕辰。
關山美沙紀

關山美沙紀 ，係日本嘅一個女藝人同埋配音員。
關島

關島（英文：The Territory of Guam；查莫羅文：Guåhan）係美國海外領地，響太平洋正中間，首都係哈格納。
約莫響離而家三千年前咁上下，有印尼人嚟到關島定居。後尾，西班牙人佔領過關島。一八九八年美西戰爭，美國打贏西班牙，攞咗關島，之後一路到依家，關島都係美國嘅海外領土。
關平

關平（粵拼：gwaan1 ping4；?—220年）係河東解（而家山西運城）人，關羽嘅大囝。佢係三國時蜀漢嘅武將。

真人
《三國志》提到，建安二十四年（219年），關羽同曹魏曹仁、東吳呂蒙等打仗，關平跟住阿爸出征，後來畀吳軍打敗，佢同阿爸一齊畀人俘虜咗，最後喺十二月（220年）喺臨沮畀孫權所斬。

小說人物
喺《三國演義》入面，關平係關羽喺戰亂入面所收嘅義子，同史實不符。
關島足球代表隊

關島足球代表隊係關島嘅官方足球代表隊，喺1975年成立，1996年加入國際足協，由關島足球協會管理。關島因為地理環境同人口等等原因，足球運動發展一直有限制，多年來俾人認為係世界上其中一隊魚腩足球代表隊。
關嶺

關嶺係中國貴州安順嘅一個布依族苗族自治縣。
關山月

（1912年10月25號—2000年7月3號），原名關澤霈，係中國內地嘅嶺南畫派畫家，廣東陽江人。做過廣州市立藝專中國畫科主任、華南文藝學院教授同美術部副部長、中國美術家協會副主席等職。喺山水同花鳥畫方面比較出名。
關山鎮

關山鎮係中華民國臺灣臺東縣嘅一個鎮，面積約莫59平方公里，人口約莫8千。
關帝廟

關帝廟係祭祀關帝嘅廟，中國大陸、臺灣同香港都有唔少，甚至日本同海外地方都有。
黃子韜

黃子韜（粵拼：wong4 zi2 tou1；1993年5月2號—），又名TAO，係中國歌手、作曲家、演員、模特兒。離開韓國男子樂團EXO之後，佢以新嘅舞臺名Z.Tao喺中國2015年首次亮相，並推出咗迷你片Tao。黃子韜喺浪漫電影《何以笙簫默》中首次亮相，後來喺《談判官》中做主角而獲得認可。
黃宇希

黃宇希（英文：Shimica Castro Wong，1992年11月9號—）係香港女歌手，西班牙出世，有菲律賓血統，3歲佢成家搬到香港住。2013年，佢幫電影《狂舞派》唱主題曲同插曲，當中主題曲《狂舞吧》更攞到第33屆香港電影金像獎最佳原創歌曲。
黃宇翔

黃宇翔（1995年—）係香港傳媒人，而家係《亞洲週刊》策劃編輯。

簡歷
黃宇翔喺廣東深圳出世，香港成長。佢喺香港中文大學歷史系畢業，做過香港中文大學國是學會會長。佢亦攞過第六屆全球華文青年文學獎。

政治觀點
佢曾經公開形容港獨並無可能。
黃守正

黃守正，祖籍海南文昌，係香港親中派政治人物兼商界人士。
受爸爸嘅影響，佢好早就加入咗香港海南商會。1993年起，佢曾經連續4屆出任全國政協委員。

選舉經歷
喺2016年，佢成為香港特别行政區選舉委員會商界（第二）委員。之後，佢有份提名林鄭月娥參與2017年香港行政長官選舉。
喺2021年9月，佢當選成為香港特别行政區選舉委員會紡織及製衣界委員。
黃安

黃安（1962年12月8號—），原名黃宏銘，係中國大陸歌手。佢本嚟係臺灣歌手，憑一首《新鴛鴦蝴蝶夢》而出名，但之後星途一路都唔順利，2001年投共，入籍中華人民共和國。

爭議
黃安政治立場親中共，自封「臺獨剋星」，近年更加針對政見唔同嘅臺灣同香港藝人，向大陸當局「舉報」佢哋，令佢哋畀大陸當局「封殺」。

事例
單係2016年1月頭，黃安就已經有兩單「舉報」：
「舉報」南韓組合TWICE嘅臺灣成員周子瑜喺南韓節目展示中華民國旗，誣衊佢係「臺獨分子」，令安徽衛視春晚節目封殺咗TWICE，最後逼到周子瑜喊曬口公開鞠躬道歉，講明「中國只有一個」，而Twice官網上面，周子瑜嘅出世地方亦由英文「Taiwan」改做簡體字嘅「中国台湾」。
「舉報」香港藝人王喜喺facebook「褻瀆周恩來」，令佢喺中國中央電視台節目《了不起的挑戰》全程被打格仔。

批評
有人批評佢實際係兩面手法，以往響節目上揮舞中華民國旗、高唱「復我河山、救我同胞」嘅愛國歌，甚至揶揄大陸女性「我拿青春賭明天、不給小費算強姦」價值觀偏差嘅順口溜，打面佢「一邊罵台獨，一邊損大陸」。更有網友質疑，黃安瘋狂舉報台獨藝人，其實只係為咗掩護佢響節目上違規推銷可疑保健品。有人甚至話佢做綠營臥底。

引伸關於台灣保健制度嘅討論
雖然黃安經常歌頌中共政權，但係佢每次有病嘅時候都返去台灣使用保健睇病，令唔少台灣人不滿，亦引起咗台灣國內對於長期旅外國人享有台灣健保資源議題嘅關注。去到2020年11月，台灣健保署就計劃修改法例，將針對旅外國人停復保嘅制度進行修正，結果黃安相當不滿，喺微博發文重砲抨擊民進黨政府。
鴻溝

鴻溝，係中國古代連接黃河同淮河嘅運河，由戰國時代嘅魏惠王開鑿，之後曾經響秦滅魏之戰期間俾秦國將軍王賁派人扑穿，導致魏國首都大梁水浸；秦始皇統一天下後整返好鴻溝；楚漢戰爭嗰陣，漢王劉邦同西楚霸王項羽以鴻溝為界，東面屬於項羽，西面屬於劉邦，劉邦之後帶兵越過鴻溝滅楚。

名稱
鴻溝係歷史上有好多個名，《竹書紀年》叫佢做「大溝」，《史記·河渠書》叫佢做「鴻溝」，《漢書·地理志》叫佢做「狼湯渠」，《後漢書·郡國志》叫佢做「鴻溝水」，《水經注》叫佢做「蒗盪渠」或者「渠水」，魏晉以後就叫佢做「蔡河」。

文化影響
中國象棋入面嘅楚河漢界，即係鴻溝。
鴻運街

鴻運街（英文：Hung Wan Street），係香港九龍馬頭角嘅一條馬路，由木廠街開始，去到馬頭角道，條街嘅長度唔夠100米，係「馬頭角十三街」之一。
鴻門宴

鴻門宴係發生於西漢初期（西元前206年十二月）嘅一場政治事件，地點響咸陽郊區新豐鴻門（家下陝西省西安市臨潼區）一帶。

背景
西元前206年，劉邦發兵舉事於武關（陝西省商洛市丹鳳縣），攻入關中、佔領咸陽。子嬰投降之後，秦朝滅亡。於是劉邦約法三章，廢除苛法嚴刑同圍堵楚軍。當時項羽嘅兵力有四十萬人，劉邦同項羽按照楚義帝嘅約定，表示「先入關中者為王」。後尾劉邦先入關中，仲派兵守住函谷關（河南省靈寶縣西南）。英布去到函谷關以後，打敗咗劉邦嘅軍隊。跟住劉邦退守到灞上（陝西省西安市西北一帶），只得十萬兵力。

事件原因
曹無傷嘅手下同項羽宣稱劉邦自立秦王嘅計劃，而且打算擁立子嬰做宰相。項羽怒火中燒，佢決定聽日兵分四路將劉邦消滅。不過范增認為劉邦入關以後，亦都未試過任何雞鳴狗盜之事。因此判定劉邦絕非池中之物，要佢小心。另一邊廂，項伯開始擔心老友張良嘅安全。因此決定涉險夜探張良，要佢走先。不過張良忠心護主，並未接受。
劉邦明白佢哋兩人之間嘅關係非比尋常，打算搵項伯埋手；佢以兄之禮相待項伯，應承雙方結為親家，而且保密今晚所有嘅一切。喺張良嘅建議之下，項伯返到軍營表示咗劉邦嘅態度，希望項羽可以手下留情。

宴席開始
聽日，劉邦嚟到項羽嘅部隊同佢見面。宴會期間，范增多次暗示項羽展開行動。項羽始終不為所動，因此未有留意。范增之後交待項莊耍劍，打算喺呢度刺殺劉邦。不過當佢快將貼近目標嗰陣，多次受到項伯嘅阻止。此時張良離開一陣，令手下通知樊噲入席。
樊噲強行闖入，𥄫（粵讀：Gap9）實項羽。項羽攞劍長跪（文言：按劍而跽，粵拼：on3 gim3 ji4 gei6），問佢來歷。張良話佢嘅身分，係劉邦嘅參乘（粵拼：caam1 sing4） 。講完，項羽即刻命人賜酒同一塊豬頸肉。樊噲唯有一口飲晒，跟住將肉擺埋盾上用劍砌下而大啖。項羽問佢：「你飲唔飲得？」
最終項羽同劉邦講明今次所有一切，完全係佢手下曹無傷一人主導嘅。

結果
酒宴未完，劉邦響如廁嗰陣暗中逃去。佢返到部隊之後，下令將曹無傷斬死。

影響
劉邦使用以退為進嘅方式，先將關中嘅兵權交畀項羽。楚漢戰爭開始，項羽自封西楚霸王，棄關中定都彭城（江蘇省徐州市）以主力反擊漢軍。劉邦、樊噲慘敗之後退守到滎陽（河南省鄭州市），一年之後大敗項羽。喺垓下之圍當中（家下安徽省宿州市靈璧縣），項羽兵敗烏江（家下安徽省巢湖市和縣） 自刎而死。
楚漢戰爭結束，劉邦大獲全勝，建立漢朝、定都長安。佢為咗報答項伯嘅救命之恩，賜項伯姓劉，封射陽侯。
鴻運閣、吉祥閣、如意閣

鴻運閣、吉祥閣、如意閣響澳門半島花地瑪堂區巴波沙大馬路同亞馬喇土腰，係屬於房屋局嘅經濟房屋。

背景
1988年5月3號，鴻運閣、吉祥閣、如意閣三座大廈住戶響大廈門口聲討承建商管理唔掂。
鴻福街

鴻福街（粵拼：hung4 fuk1 gaai1；英文：Hung Fook Street），係香港九龍土瓜灣嘅一條馬路，由土瓜灣道開始，去到榮光街。連住土瓜灣道一面本來係打通嘅私家路，後尾俾政府收返之後變咗做一小段行人路，車要經啓明街、玉成街轉入鴻福街。全街本身都係唐樓，市區重建局重建緊呢條街，長實集團以港紙59億奪得鴻福街項目。嘉里建設以港紙55.878億元奪得鴻福街—銀漢街項目。

史
土瓜灣市政大廈暨政府合署未起好前，五十年代至八十年代嘅鴻福街、啓明街同玉成街呢頭就係土瓜灣街市，買餸時間好多人嚟趁墟，好鬼熱鬧，起好咗之後政府將街市搬咗入市政大廈，條街就慢慢變成殘舊、冷冷清清，唐樓樓底高吸引整車房搬入嚟做生意，亦成為一條劏房街。

舊樓重建
2016年，市區重建局宣布重建土瓜灣六個重建項目，鴻福街亦有份，所有人同舖頭都要搬走，到2019年9月6日正式刊憲，重建局用土地收回條例，開始正式收樓，仲未搬走嘅都一定要搬走。但係市建局未有安排居民同舖頭到重建完搬返嚟，淨係會補水同要求佢哋快啲搬走。嗰度嘅舖頭，一係就索性執笠，一係就要揾地方搬。
喺鴻福街做車房嘅舖頭嘅老細話用咗成年都揾唔到啱做整車嘅舖位，其間收到十封律師要求佢快啲搬走，佢對於市建局淨係顧住重建，無好好安置佢哋感到不滿。

重建唐樓停電
2020年6月29號夜晚9點40分，鴻福街1號唐樓停電6個鐘，棟樓屬於重建項目，已經係政府物業，但係仲有幾戶仲未搬走，4個鐘後市建局先安排到人過嚟維修，有居民話幾個月內已經試過3次。

鴻福街15號：貴記荳品
開業超過60年歷史，製作豆腐、腐乳等，最初喺上環街市，之後喺深水埗界限街，60年代尾搬到鴻福街，一直以傳統明火炒豆漿，因重建決定執笠退休。
鴻興道

鴻興道（英文：Hung Hing Road）係香港灣仔一條馬路，由杜老誌道、會議道交界開始，另一邊係掘頭路。
鴻運扇

鴻運扇係有盒罩住嘅電風扇，同傳統金屬網罩住，屋企用嘅電風扇唔同。鴻運扇可以座地或者用兩邊支架撐起，扇葉送風方向係固定，而個盒唔會兩頭擺，送風角度係由扇葉前面個風罩決定。鴻運扇前面嘅風罩，同風扇軸心聯成一綫，可以轉動來改變送風風向。
鴻海

鴻海，牌子名叫富士康（Foxconn），係臺灣一間電子零件同半導體嘅製造商，1974年創辦，總部喺新北。
黃素腺嘌呤二核苷酸

黃素腺嘌呤二核苷酸（粵讀：wong⁴ sou³ sin³ piu¹ ling⁴ ji⁶ hat⁶ gam¹ syun¹，英文：Flavin adenine dinucleotide，簡稱：FAD），又稱活性型維生素B2、核黃素-5'-腺苷二磷酸，係一種參與咗重要嘅代謝反應嘅氧化還原協同酵素。FAD係一種比NAD同NADP更強嘅氧化劑，可以俾1個電子或2個電子途徑還原。

FAD嘅氧化還原態
喺上面嘅反應中，左邊係FAD，佢通過得到2個電子轉化為右邊嘅FADH2。因此，FAD可以起到一種傳遞質子（電子）嘅作用。

FAD嘅意義
FAD廣泛參與體內各種氧化還原反應，可促進糖、脂肪同蛋白質嘅代謝。同時FAD作為一種維他命B2衍生物，對維持皮膚、黐膜同視覺嘅正常機能都有一定作用。
黃精屬

黃精屬（Polygonatum）係天門冬目天門冬科下一個屬，有63個品種。
黃素石樓

黃素石樓係福建泉州一棟古建築，喺泉港區前黃鎮前黃村，清乾隆六年（1741年）開始起。2005年5月11號，呢棟樓成為第六批福建省文物保護單位。
石樓坐東向西，呈20.8米見方。
黃粉蟲

黃粉蟲（學名：Tenebrio molitor）係甲蟲下嘅一種昆蟲。黃粉蟲係指啲幼蟲，而成蟲可以叫黃粉甲蟲。
黃粉蟲成日畀人攞嚟做生餌。
黃紀童

黃紀童（英文：Coco Wong，1992年11月19號—）係香港女模特兒。全球城市形象大使獲香港總冠軍。
黃糖

黃糖，亦叫紅糖、黑糖，係一隻食糖，唔似得白糖咁白淨，佢重帶住啡黃色，係因為佢有糖蜜嘅成份。
黃細英

黃細英，香港親中派人士。

政治立場
佢係親中派嘅成員，不時強調要加強香港同龍川兩地嘅溝通。
阿爾嘉拉大學

阿爾嘉拉大學（西班牙文：Universidad de Alcalá）係西班牙馬德里艾拿里斯堡一間公立大學。
阿爾及利亞航空

阿爾及利亞航空（Air Algérie）係阿爾及利亞一間航空公司，1947年開張。
阿爾及利亞足球代表隊

阿爾及利亞足球代表隊係代表阿爾及利亞嘅足球隊，由阿爾及利亞足球總會打理，會出席國際足球賽事好似世界盃同非洲國家盃咁。
阿爾及利亞第納爾

阿爾及利亞第納爾（دينار جزائري）係阿爾及利亞嘅法定貨幣，1964年開始用。
阿爾及爾

阿爾及爾（阿拉伯文：الجزائر‎‎，英文：Algiers）係阿爾及利亞嘅首都同海港，北濱地中海。截至2009年有人口274萬，約莫佔阿爾及利亞全國人口嘅十分之一。
阿爾及爾屬於典型嘅地中海型氣候，降雨量為690~760公釐，大多集中喺11月至3月，平均最高氣溫係攝氏15至29度。呢度除咗紡織同埋礦業之外，農業都好發達，盛產葡萄酒。
阿爾及利亞戰爭

阿爾及利亞戰爭係1954年到1962年法屬阿爾及利亞同佢宗主國法國嘅戰爭，最後阿爾及利亞打贏獨立建國，戰爭嗰陣亦令法蘭西第四共和國政府倒台，同時加速法蘭西殖民帝國嘅瓦解。
阿爾哥英雄

阿爾哥英雄（希臘文：Αργοναύται）係一班喺希臘神話入邊提及嘅英雄，出現年代喺特洛伊戰爭之前，個名嚟自佢哋搭嘅船阿爾戈號。
黃島區

黃島區係中國山東青島一個市轄區，總面積2096平方公里，人口149萬。
黃川田雅哉

黃川田雅哉（1980年6月1號—），舊藝名黃川田將也，係日本嘅一個男演員。
黃巖島

黃巖島係中沙群島一個島，而家由中華人民共和國實際控制，屬海南三沙管，係中沙群島中唯一露出水面嘅島礁，位置喺北緯15°07′東經117°51，距中沙環礁約160海哩。

地理
黃巖島係個略呈一個等腰三角形嘅大環礁，東西寬15公里，南北長15公里，周邊長約55公里，面積約150平方公(包括澙湖)，呈帶狀環繞澙湖嘅大礁塊（1–4平方米之間），一般嚟講都係喺水下0.5~3公尺。

史
元朝起納入中國疆域管轄，中華民國曾主管過黃巖島，菲美軍70年代初，曾將黃巖島作為訓練靶場（未攞到主權）。
1977年，中國國家海洋局開始開展對黃巖島嘅科學勘測活動，1990年3月31號喺黃巖島設立主權標誌。1992年，中國國軍勘測南海並將五星紅旗升上黃巖島，1997年～2012年間黃巖島一度被菲律賓佔領，2012年4月中國海監船營救被菲律賓逮捕嘅大批駛入黃巖島中國漁民，同菲律賓軍艦對峙。經過多方面鬥爭同美國調停介入，同年5月3號菲律賓軍艦撤退（中國叫黃巖島事件）。
2013年1月菲律賓提起案件（南海仲裁案），中國冇回應。
黃巖區

黃巖區係中國浙江台州一個市轄區，總面積988平方公里，人口57萬。
黃川田賢司

黃川田賢司（1974年10月28號—）係日本足球員，司職前鋒，效力過札幌岡薩多，及川崎前鋒。
黃岐龍母廟

間廟個名出喺古仔話當地人將俾大水沖到黃岐而撈到岸邊嘅龍母木雕像而改成噉嘅名。

特色
間廟喺每年五月初八嘅龍母誕時，舉辦龍舟大賽同醒獅。
黃州區

黃州區係中國湖北黃岡一個市轄區，總面積353平方公里，人口34萬。
馬公市

馬公市係中華民國澎湖縣嘅一個縣轄市，亦係澎湖縣縣城。
維基同享有多媒體嘅嘢：Magong City, Penghu County
喺開放街圖（Open Street Map）嘅馬公市地圖。
馬六甲海峽

馬六甲海峽（粵拼：maa5 luk6 gaap3 hoi2 haap6；馬來話：Selat Melaka；印尼文：Selat Malaka；爪夷文：سلت ملاک）係東南亞一條海峽，喺馬來半島南邊、蘇門答臘島嘅北邊，西面連住印度洋嘅安達曼海，東面連住南中國海。呢條海峽狹長，航運繁忙，係世界重要水道。歐洲人叫佢做「遠東嘅十字路口」。

名
由於呢條海峽距離馬來半島嘅古代名城馬六甲比較近，所以「馬六甲海峽」嘅名就係噉嚟。

所謂「遠東嘅十字路口」
由於馬六甲海峽係歐洲、亞洲、非洲同大洋洲航道嘅十字路口，係太平洋同印度洋嘅緊要通道。尤其係太平洋西邊嘅海邊國家，話去非洲、南亞同西亞嗰邊就絕對經過呢度，所以「遠東嘅十字路口」就係噉嚟。

敘述
馬六甲海峽
海峽全長1100km（計埋星加坡海峽）；而闊度方面，西北邊闊，東南邊窄。西北邊最闊嗰度可以去到300幾km，而東南邊最窄嗰度凈係得37公里到，睇落去好似個大喇叭噉。而水深就有25——27米。由於海峽喺赤道地區附近，所以風平浪靜兼有好慢嘅海流。而海底嗰度比較平，基本上冇乜淺灘同暗礁響度，最啱嗮畀20kt級嘅輪船過嚟呢度。而海峽兩邊嘅地勢比較平，而且森林比較多，好似成笪熱帶嘅風光噉。

經濟
馬六甲海峽嘅東邊有星加坡嘅世界大港，海運都好繁忙。每年有10幾萬艘船（大多數係油輪）經呢度。而日本從中東嗰邊買石油嘅話，大多數都係從呢度運返去日本國內嘅。假設如估走咗一班船嘅話，過1——2分鐘又有另一部船嚟噉。

有關嘅書
小学館（編）編 (2004)。《日本大百科全書》。スーパーニッポニカProfessional　Win版。小学館。ISBN 4099067459。
大矢雅彦・中村洸 (2004)。〈マラッカ海峡〉.  出自 小学館（編） (編)。《日本大百科全書》。スーパーニッポニカProfessional　Win版。小学館。
維基同享有多媒體嘅嘢：馬六甲海峽
2°30′00″N 101°10′00″E﻿ / ﻿2.5°N 101.1667°E﻿ / 2.5; 101.1667
馬兜鈴科

馬兜鈴科（Aristolochiaceae） 係胡椒目嘅一個科，有7個屬。
馬內

愛德華·馬內（法文：Édouard Manet，1832年1月23號—1883年4月30號），喺法國巴黎出世嘅寫實派同印象派畫家。
馬奈嘅畫風驟眼睇應該屬於古典嘅寫實派畫風，人物細節都相當之有真實感。但係馬奈之所以亦被歸為印象派畫家嘅原因，在於佢所畫嘅主題，顛覆咗寫實派嘅保守思考。要畫戰爭，就畫衝突性高嘅，被處決嘅畫面。要畫野餐，就畫爭議性高嘅對比，裸女自然噉坐喺着西裝嘅紳士身邊。馬奈好明顯噉表示出，印象派並毋係僅僅靠繪畫技巧來與眾不同，主題一可以重新思考嘅一個概念。

有名作品
馬內畫作《草地上嘅午餐（英文：Le Déjeuner sur l’herbe）》
草地上嘅午餐（Le Déjeuner sur l'herbe）係馬內嘅成名作品，係1863年巴黎引起好大關注。幅畫介乎於現實主義同印象派之間，當時仲未有印象派出現或者俾人公開承認。因為幅畫線條忽然細緻忽然簡略，俾人一種未完成嘅感覺居多，所以比大眾認為係印象派嘅前身。而引起關注原因，並唔係因為裸女，而係因為裸女身邊兩個男人好明顯係普通男人，仲要係馬奈嘅細佬古斯塔夫同佢妹夫費迪南德·里郝夫，而個裸女同兩個男人又咁近甚至有身體接觸。喺當時嘅西方，畫裸女冇問題，女神赤裸冇問題，一群裸女都可以。不過畫公仔畫出腸，表明係妓女就一直都唔會有人咁做。因為當時巴黎雖然有大量妓女，但係一般冇人會去揭瘡疤。如果留意幅畫左下角，會見到有隻青蛙仔。而當時法文嘅青蛙仔「grenouille」帶有好多種含義，令人基本可以肯定佢係個妓女。
幅畫有咗咁多意思，而且係社會同政治意義，自然引起關注。馬奈本來想拎去參展，不過因為太多人認為有問題，加上當時現實主義係藝術主流，所以就俾人「和諧」咗。
馬六甲市

馬六甲市（Bandaraya Melaka）係馬來西亞馬六甲州首府，人口大約48萬。2008年7月8號馬六甲市同檳城州首府佐治市一齊被列入世界文化遺產名錄。

氣候
馬六甲市全年潮濕、炎熱、多雨，屬於熱帶雨林氣候。
馬其

馬其（意大利文：Marche）係意大利嘅其中一個大區，首府安科納。
維基同享有多媒體嘅嘢：Marche
馬克雲保美

馬克雲保美（粵拼：maa5 hak1 wan4 bou2 mei5，英文：Mark van Bommel， 1977年4月22號—）係前荷蘭男足球員，身高186 厘米，重86 千克。佢個仔魯賓都係職業球員，踢緊AZ阿爾克馬爾。

葳蕤史
呢節要加長。
頭泥

頭泥係啱啱出世嘅孲𤘅子患上脂溢性皮膚炎（Seborrhoeic dermatitis）嘅乾咗嘅死皮，積聚喺個額頭、面上面或頭髮下。一般係一歲前就會冇晒，可以用橄欖油幫孲𤘅子抹頭。
頭條百科

頭條百科，之前叫互動百科同埋互動維客，係一個使用Wiki系統嘅商業中文百科網站，又號稱係全球最大中文百科，但係存在抄中文維基百科同其他網站嘅情況。
頭殼頂

頭殼頂（crown），係頭殼頂點。人企起身時，頭殼頂就係人最高位。人度高以呢點爲參攷。
人頭細個顱骨，開窿有腦囟，預留無畀頭殼生大啲。人大咗，腦囟會收窄。
頭殼

頭殼，指人頭似殼，有顱骨護住，免腦受傷。頭殼最頂，係頭殼頂，係人企喺身時，最高嘅位。
死人嘅頭殼，淨得棚骨嗰種，叫骷髏頭。
頭燈

頭燈，係帶響個頭道、扐得出戶外、用來照嘢嘅架生。設計同功能同電筒相同，只係用嗰陣帶響個頭上面，用者唔駛用隻手揸著，方便做嘢。最初頭燈係發明畀礦工用，放響頭盔度等對手空出嚟做其他嘢。
頭燈用電池多，呢種設計亦限制咗能量嘅來源。
維基同享有多媒體嘅嘢：頭燈
頭浸奶

頭浸奶，正式名叫初乳，係哺乳動物生咗蘇蝦之後頭兩三日嗰浸奶，同普通奶比會比較濃、帶黃色，重有多啲蛋白質同抗體。
頭洲

頭洲（英文：Tau Chau）係香港一個島，地區行政上屬南區。佢喺南灣東南面，舂坎灣南面。頭洲冇居民住。
龍鼓灘發電廠

龍鼓灘發電廠（英文：Black Point Power Station）喺香港屯門區湧浪近龍鼓灘，由中電控股同中國南方電網一齊擁有，發電廠佔地46公頃，係全香港頭一間用天然氣做燃料嘅發電廠，後備燃料係柴油。廠內有8部發電機，總發電量大約係2,500兆瓦。
龍鼓洲

龍鼓洲出土嘅唐代青釉瓷碗，收藏喺香港文物探知館。
龍鼓洲（Lung Kwu Chau）係香港屯門區一島，近龍鼓灘，而家無人住喺上面。
維基同享有多媒體嘅嘢：Lung Kwu Chau
龍鼓灘

龍鼓灘（粵拼：lung4 gu2 taan1，英文：Lung Kwu Tan）係香港屯門以西海邊一笪地方，喺青山大冷水西便，龍鼓水道東便。行政上歸屯門區。
龍鼓灘原本係條村名，因條村近海灘，對住龍鼓洲而名。個灘係由青山流落來幾條涌形成。龍鼓灘一帶重有南朗、北朗呢啲村。龍鼓灘北面有龍鼓上灘，再北啲就係爛角嘴。而龍鼓灘南便係踏石角。
龍鼓灘村民開咗燒烤場，畀人入場租用。而中華電力喺龍鼓灘西北爛角嘴以北，起咗龍鼓灘發電廠，1985年開始供電。
龍鼓灘一帶有唔少考古發現，因為起發電廠之前，做過搶救發掘。

交通
龍鼓灘得條龍鼓灘路入得到去。龍鼓灘路北接稔灣路，連去稔灣。而南便就接龍門路，連去小冷水、望后石、蝴蝶灣，入屯門。
龍鼓灘路

龍鼓灘路（Lung Kwu Tan Road）係香港新界屯門區西部龍鼓灘嘅路，由龍門路同龍輝街交界，去到稔灣路同湧浪路交界，全長2.9公里。條路頭尾分別係青山發電廠同龍鼓灘發電廠。
龐丹晶

龐丹晶（粵拼：pong4 daan1 zing1；簡化字：庞丹晶；英文：Jeannie Pang；1984年9月13號—），主播名羅丹（lo4 daan1；簡化字：罗丹），模特名貝兒（bui3 ji4；簡化字：贝儿），係中國大陸嘅電視主持人兼模特，青海西寧人，浙江大學舊生。2001年5月喺青海西寧拍咗幾部MTV短片後出道，2002年8月到2003年12月間曾經喺青海電視台少兒部做過嘢，2004年喺深圳電視台（而家嘅深圳廣播電影電視集團）「青春之星」主持人大賽嘅深圳賽區入面入圍過前十。2006年6月8號試過入選《新京報》屬下嘅時尚生活版封面。2007年轉戰到浙江台州，到台州廣播電視總台（而家嘅台州廣播電影電視集團）嘅財富頻道後做咗《財富新聞》屬下主播。2008年5月喺台州台辭職後，期間一直做過汽車品牌屬下嘅旅遊節目主持人同模特。
2012年11月6號，佢喺廣東廣州嘅廣州廣播電視台做緊經濟頻道（而家係廣州電視台經濟與法頻道）主持時，試過喺當日晚黑《財經新聞》節目入面以偏激言論公開批評廣州人點解講普通話咁差，重話到「廣東人講出嘅普通話令聽嘅人有要去自殺嘅感覺」，有扭曲或胡亂更改憲法嘅嫌疑。事發後引起好多廣州人不滿同猛咁鬧，事發後有網友話佢「發表醜化廣州人同廣州文化嘅言論，阻礙社會文化多元化及多樣性」，亦有網友要求佢道歉。後嚟廣州市文化廣電新聞出版局同廣州廣播電視台班工作人員開會兼表示，將主持人羅丹停播咗三個月處理，佢喺2012年11月6號發佈嘅辱粵言論嘅《財經新聞》節目亦喺事發第二日即刻被刪。羅丹亦冇辦法做主持直到2013年2月6號先至復出。佢噉嘅辱粵事件可以同2012年初嘅孔慶東鬧港人事件相提並論。
龍鼓水道

龍鼓水道（英文：Urmston Road，舊時音譯暗士頓水道）係香港一條水道，喺新界大陸屯門區南岸同大嶼山北岸之間，西便連住伶仃洋同珠江口，東便連住維多利亞港。
龍鼓水道上面主要嘅島包括沙洲、龍鼓洲、大細磨刀。
龐培

龐培（拉丁文：Gnaeus Pompeius Magnus，前106年9月29號—前48年9月29號）係古羅馬軍事家同政治人，做過三任嘅羅馬共和國執政官。佢同凱撒、克拉蘇一齊合組前三頭同盟（英文：First Triumvirate）。
食物變質

食物變質係講緊食物惡化、對人類嘅可食用性下降嘅過程。
食物質素

食物質素係講緊消費者對食物接受程度嘅其中一項指標。呢啲包括內在因素，例如形狀、顏色同口感等。
食物營銷

食物營銷係指食物製造商同消費者一連串嘅營銷活動。
食物安全中心

食物安全中心，係香港政府部門，屬食物及衞生局食物環境衞生署旗下，負責確保香港出售嘅食物係安全同埋可以食。
食物環境衞生署

食物環境衞生署（簡稱食環署，英文：Food and Environmental Hygiene Department，縮寫：FEHD）係香港特別行政區政府食物及衞生局轄下嘅部門，專責確保香港嘅食物安全，為香港市民提供清潔同衛生嘅環境。署長由政務職系嘅首長級甲級政務官擔任，職級係首長級薪級第6點（D6）。

歷史
食物環境衞生署同康樂及文化事務署嘅前身係由市政局同區域市政局管理嘅市政總署同區域市政總署。市政局同區域市政局喺2000年1月1號俾當時做行政長官嘅董建華以推行市政服務改革嘅理由解散，屬下嘅市政總署同區域市政總署亦一齊解散同重組成為食物環境衞生署同康樂及文化事務署。
食物評級

食物評級係根據食物嘅質素、新鮮度同市場價值透過探究、評估同分類唔同食物嚟做。
馮驊

馮驊，GBS（英文：Barnabus Fung，1960年—），係香港高等法院法官。
1993年被委任為香港司法機構裁判官。1998年被委任為區域法院法官，2001年被委任為首席區域法院法官，2006年被委任為香港高等法院原訟法庭法官。2009年被委任為選舉管理委員會主席，並分別喺2013年同2017年再度獲委任，佢嘅現任任期到2022年8月16號為止，由陸啟康繼任。
馮驥才

馮驥才（粵拼：fung4 kei3 coi4；1942年2月9號—），係中國作家、中國國務院參事、中國民間文藝家協會主席、全國政協常委、中國文聯副主席，祖籍浙江，喺天津出世。著作有《神鞭》、《三寸金蓮》、《珍珠鳥》、《挑山工》等。
1999年到2000年，佢組織人手想話救返就來要拆嘅天津古街估衣街。呢場抗爭激起咗市民保護城市文化嘅熱情，但係由於政府茅拉，到收尾都係得過吉。
馮長革

馮長革，香港親中派人士，和諧汽車董事長。

事件
喺2016年12月，有傳媒報道佢失去聯絡，但後來和諧汽車發聲明否認。

政治立場
佢係香港親中派嘅支持者，支持「一國兩制」同埋中國「一帶一路」倡議。佢亦支持北京未經諮詢或者香港人同意，強行訂立引起社會反彈嘅《港版國安法》。
馮靖茵

馮靖茵（英文：Baby Fung，2001年3月1號—），藝名 Baby 梓，係香港女歌手同網絡紅人，四人女子組合Osidori成員。
馳神星

馳神星（Atalante），即係小行星36，係太陽系小行星帶嘅一粒小行星，喺1855年10月5號發現。
馴狼紀

《馴狼紀》係套美國嘅電影，喺2018年上畫。呢套戲嘅主角係高迪史麥菲同埋Leonor Varela。
高甸

高甸（Diego Godín，1986年2月16號—）係個烏拉圭職業足球員，踢中堅，家陣效力巴甲球隊明尼路體育會。
高畠勉

高畠勉（1968年6月16號—）係退役日本足球員，教練，執教過川崎前鋒。
高畑志帆

高畑志帆（1989年11月12號—）係日本足球員，踢後衞，曾經喺2014～2015年間為日本女子足球代表隊出場2次。
高畑淳子

高畑淳子（1954年10月11號—）係日本一個女演員同埋配音員。
高畑勳

高畑勳（注意畑字讀田，粵拼：gou1 tin4 fan1；日文：高畑 勲(Takahata Isao)；1935年10月29號—2018年4月5號）係日本嘅動畫監督、動畫表演人士、翻譯家同監製，亦係宮崎駿嘅前輩，三重縣宇治山田市（而家係伊勢）人。佢最出名係做過《再見螢火蟲》、《歲月的童話》、《百變狸貓》呢啲片嘅導演，亦出過《飄零燕》、《萬里尋親記》，及《雷朋三世》、《高立的未來世界》、《輝耀姬物語》呢啲片。期間重試過同宮崎駿一齊成立知步里工作室。喺《小麻煩千惠》作品期間，試過用「武元哲」嘅名嚟出鏡。
2018年4月5號，佢因肺癌喺日本東京一間醫院過身，終年82歲。